Нырыр ягу ихуркъым
Налшык щекIуэкIащ дзюдомкIэ республикэпсо зэхьэзэхуэ зэIуха. УФ-м щIыхь зиIэ и тренер, Къэбэрдей-Балъкъэрым дзюдом и лъабжьэр щызыгъэтIылъа Ныр Сеф и фэеплъ зэпеуэм хэтащ 2007 — 2008 гъэхэм къалъхуа ныбжьыщIэхэр. Тренер цIэрыIуэм и гъэсэнхэм, КъБР-м СпортымкIэ и министерствэм диIыгъыу, къызэрагъэпэща зэхыхьэм псори зэгъусэу щыбэнащ ди республикэм и щIыналъэхэмрэ Краснодар къалэмрэ щыщ спортсменхэр.
Ныр Сеф Дзэлыкъуэ куейм хыхьэ Къармэхьэлэ къуажэм къыщалъхуащ. И гъащIэ псори тренер лэжьыгъэм хухихащ. «Динамо»-м къыщыщIидзэри, адэкIэ «Спартак»-м щылэжьащ. Нырым и жэрдэмкIэ 1972 гъэм Къэбэрдей-Балъкъэрым къыщызэIуахащ дзюдомкIэ секцитI. Лэжьыгъэ купщIафэ щригъэкIуэкIа илъэсхэм къигъэхъуащ спортсмен щэ бжыгъэхэр. Абыхэм ящыщ куэдыр къэрал, дунейпсо утыкухэм ехъулIэныгъэшхуэхэр щызыIэрагъэхьащ.
Фэеплъ зэхьэзэхуэр къыщызэIуахым хэтащ Ныр Сеф и щхьэгъусэмрэ и пхъумрэ, КъБР-м спортымкIэ и министрым и къуэдзэ Анаев Аслъэн, «ТекIуэныгъэм хущIэкъуу», «Техникэ нэхъыфI къызэригъэлъэгъуам папщIэ» саугъэтхэр зыгъэува дзюдомкIэ олимп чемпион Мудрэн Беслъэн, дзюдомкIэ УФ-м и командэ къыхэхам и тренер нэхъыщхьэ Тау Хьэсэнбий, УФ-м и цIыхухъу командэ къыхэхам и тренер нэхъыжь Гъэунэ Анзор, зи ныбжьыр илъэс 23-м нэмысахэм я гуп къыхэхам и тренер нэхъыжь Щад Мурат, дзюдомкIэ УФ-м и гуп нэхъыщхьэм и тренер нэхъыжь Хьэбэчыр Мурат, Ныр Сеф и цIэр зезыхьэ Олимп резервымкIэ спорт школым и директор Тау Сэфарбий, «Динамо» урысейпсо физкультурэ-спорт зэгухьэныгъэм КъБР-м щиIэ и къудамэм и унафэщI Джэданэ Залым, самбэмкIэ дуней псомрэ Европэмрэ я чемпион Лъыуасэ Тимур, самбэмкIэ Европэм и чемпион Мудрэн Аслъэн, Ныр Сеф и гъэсэн куэд.
Я хьэлъагъ елъытауэ пщIыуэ гуэшауэ щыта гупхэм пашэныгъэр щаубыдащ Атэбий Тамерлан (кг 29-рэ), КIуж Темырлан (32-рэ), БищIо Атхъан (кг 35-рэ), Алтуев Муслим (кг 38-рэ), Мамий Атмир (кг 42-рэ), ЦокIыл Ахьмэд (кг 46-рэ), Мамий Астемыр (кг 50), Мэшыкъуэ Инал (кг 55-рэ), БжыкIший Джамболэт (кг 60), Мырзэ Беслъэн (кг 60-м щIигъу) сымэ.
ЖЫЛАСЭ Замир.
